**Ex. 12:1-14, 21-30**

**“Bloed as teken van geloof in God se belofte van verlossing.”**

*Andries Burger, Pinetown Gemeente, 7 April 2023, Paasfees, NAGMAAL*

*Sing:* *Lied 163:1; Lied 396:1–4; “Die liefde van Jesus...”; Lied 387:3,4; Sb. 5-4:2,3,5,6; Lied 334:1,2*

Op Goeie Vrydag herdenk ons vandag die kruisiging van ons Here Jesus Christus.

Dit was ŉ dag met geweldige kontraste.

Aan die eenkant was dit ŉ verskriklike dag waar sonde en die gevolge van sonde hoogty gevier het – die onreg van ŉ onskuldige mens wat veroordeel en op ŉ gruwelike manier verneder en in amptelike manier vermoor is.

Nog erger was die verskrikking van God se vervloeking en straf op die sonde van die wêreld – in sy fisiese lyding maar geestelik baie meer in “helse” Godsverlating aan die kruis.

Aan die anderkant was dit egter ŉ wonderlike ten toonstelling van God se genade en onuitspreeklike liefde.

Die ewige Seun van God se opofferende liefde om mense se sonde op Hom neem en Hom oor te gee en by sy heerlikheid ook nog sy lewe vrywillig neer te lê om verlossing van daardie einste verskrikking te bewerk vir mense wat dit eintlik verdien.

Die onverstaanbare liefde en genade van God die Vader om sy ewige eniggebore Seun te verwerp en te straf sodat sondige skepsels weer met Hom versoen kan word.

En die balans tussen verskrikking en verwondering?

Ons noem dit Goeie Vrydag omdat die oorwig van die balans duidelik aan die kant van liefde en genade lê vir elkeen wat in Christus glo en deur Hom gered is van daar die verskrikking.

 Vir mense ŉ goeie dag van verlossing,

vir God ook ŉ goeie dag omdat Hy juis daarin verheerlik word –

 sy geregtigheid en sy genade en liefde word sigbaar.

Om Goeie Vrydag reg te verstaan moet ons die wortels daarvan in die Ou Testament gaan oopgrawe, en seker die duidelikste openbaring daarvan vind ons in Exodus 12.

Onthou net eers die konteks voordat ons dit lees.

Israel was sleg verdruk as slawe in Egipte – nie net in hulle gedwonge slawearbeid onder die Egiptenare se swepe nie, maar die Egiptiese koning Farao het selfs hulle babaseuntjies laat vermoor het om te keer dat hulle nie te veel sou word nie.

Op sy bestemde tyd gryp God egter in soos wat Hy beloof het Hy sal doen.

Hy gebruik vir Moses om een na die nader plaag aan te kondig om Farao te dwing om aan Israel die vryheid te gee om uit Egipte weg te trek na die land wat God aan hulle beloof het.

Aanvanklik steur Farao hom nie daaraan nie, maar soos die plae al hoe erger word begin hy amper toegee, om net maar weer te weier. Uiteindelik kondig God die tiende plaag aan wat die saak finaal sou beslis.

**Lees << Ex. 11:4-7>>**

Die gevolge om jou teen God te verhard; om nie na Hom te luister nie; om nie in Hom te glo nie – is die dood.

Wonder jy wat die tiende plaag te doen het met Goeie Vrydag.

Dit lê in die manier hoe God die verskil tussen sy gelowige Israel en die ongelowige Egipte gemaak het.

 **Lees << Ex 12:1-14; 21-30 >>**

Ek wil vandag veral fokus op die teken van die bloed om die deure, maar daar is twee ander sake wat ek kortliks moet uitlig.

Die eerste is die ongesuurde brood wat hulle moes eet – daaroor sal ek netnou meer sê wanneer ons by die Nagmaalviering kom.

Die ander opmerking gaan oor v. 23.

Ons het gelees dat wanneer die Here daardie nag verbykom en die bloed aan die deure sien, sal Hy by daardie deur oorslaan en nie sal toelaat dat die dood in daardie huis ingaan nie.

Dit is ŉ goeie vertaling, maar ŉ meer direkte vertaling is dat Hy nie die “verderwer” (1933) of die “vernietiger” (2020) sal toelaat om in te gaan nie.

Of soos ons in Heb. 11:28 lees dat Moses geglo het en die Pasga ingestel het met bloed aan die deurkosyne, sodat die “verderwer”(1933) of die “engel van die dood”(1983) – die “doodsengel” (2020) nie die eersgeborenes van Israel sal tref nie.

Luister nou asseblief mooi:

Daar is mense en kerke wat ŉ groot ding maak oor hierdie “engel van die dood”.

Hulle jaag ander skoon op hol oor wat nou gedoen moet word om te keer dat hierdie doodsengel vatkans in jou lewe sal kry en hoe jy jou geliefdes daarvan moet beskerm.

Dit is nie wat God in sy Woord leer nie, dit is gebaseer om allerhande spekulasie en menslike gissings en oorlewering wat God nie in sy Woord openbaar het nie.

Kyk net eenvoudig wat is daar geskryf in Exodus 12:23.

Wie sal by die huis met die bloedmerk verby gaan?

Die Here, Yahweh as die Hebreeus vir jou saakmaak. Hy sal verbygaan.

En wie sal keer dat die “doodsengel” sy vernietigende verderf werk doen – die Here, Yahweh.

Wie besluit waar die doodsengel toeslaan en waar nie – nie die verderwer self nie. Die Here is in beheer.

Soek jy na beskerming teen hierdie sogenaamde “doodsengel”?

Moenie op die engele fokus nie, hulle is almal onder God se mag, hulle kan niks doen wat God nie beveel of toelaat nie. Moenie jou ore vir iets anders uitleen nie.

Dit is God, ons Here, wat beskerm en wat bepaal waar en wanneer en hoe die dood mag en sal toeslaan.

Verheerlik Hom alléén met jou afhanklikheid en jou vertroue.

Kom ons fokus nou op die teken van die bloed...

God het aangekondig dat Hy daardie nag elke eersgeborene in Egipte gaan laat sterf, élke oudste van élke huisgesin.

Dink aan jou familie...

In my familie sou my ma, en my ouer sussie, en Hanlie, en my oudste seun en ons eerste kleindogter almal op daardie selfde nag sterf.

En dan ook netso van alle diere ook ... elke koei se eerste kalf, elke merrie se eerste vul, elke hen se eerste kuiken...

 Ons kan ons die smart en die trauma daarvan nie indink nie...

Maar op net een manier kon mens dit vryspring dat niemand van jou gesin of jou diere sou sterf nie.

Hulle moes ŉ onskuldige skaap of bok lammetjie wat een jaar oud is wat geen gebrek gehad het nie slag,

en die lammetjie se bloed aan die bokant en die sykante van die huis se voordeur smeer.

Hulle moes dan die lammetjie presies gaarmaak en eet soos God beveel het, en die hele nag agter die toe deur met sy bloedbesmeerde kosyne bly.

God sou dan elke huis met bloed om sy voordeur oorslaan, (“pass over”) en Hy sou sorg dan die dood sy verskrikking nie in daardie huis bring nie. Almal in daardie huis sou veilig wees en bly lewe.

En dit is inderdaad presies wat toe gebeur het – netsoos God gesê het dit sal.

Kom ons vra nou ŉ paar vrae oor hierdie gebeure...

Is almal in Egipte gered?

Nee, die meeste, die Egiptenare, het hulle nie aan hierdie God van Israel gesteur nie en daarom is hulle almal getref.

Wie is verlos van hierdie doodsvonnis?

Nét hulle wat gehoorsaam was en gedoen het wat God beveel het, nét hulle wat bloed om hulle voordeure gesmeer het.

Was dit die bloed wat hulle van hierdie dood verlos het?

 Nee – hoe kan ŉ bloedvlek die dood in toom hou.

Wie het hulle dan verlos?

God het die huise oorgeslaan waar die bloed was, Hy self het hulle verlos van die dood.

Waarom het Hy hulle verlos?

Omdat hulle in Hom geglo het, omdat hulle seker was dat Hy sou doen wat Hy gesê het.

 (Iemand wat nie in Hom geglo het nie sou tog iets wat so simpel lyk aanvang nie?)

So was dit dan hulle geloof wat hulle verlos het?

Nee, onthou dit was die Here wat besluit het om daardie huise oor te slaan, dit was Hy wat hulle gered het, en nét Hy.

Wat het die bloed en die geloof dan met hulle verlossing te doen gehad?

God het verlos, maar sy volk het deel gekry aan sy verlossing deur hulle geloof,

en hulle geloof het gemaak het dat hulle gehoorsaam was en die bloed om die deure gesmeer het.

Die bloed was ŉ bewys dat hulle geglo het, en elkeen wat geglo het is verlos.

En al was daardie nag se verlossing maar nog die begin van hulle bevryding uit Egipte se slawerny,

moes hulle hierdie fees elke jaar daarna herhaal as ŉ herinnering daaraan dat God hulle oorgeslaan en verlos het –

elkeen wat in Hom geglo het en in gehoorsaam sy simbool van bloed om hulle deure gesmeer het.

 Hulle moes dit doen as ŉ herinnering van hulle verlossing.

Dit is goed en wel, maar wat het dit met Goeie Vrydag te doen?

Dit is verbasend hoe die fisiese gebeure in die Ou Testament ŉ simboliese uitbeelding is van die voller geestelike evangelie boodskap in die Nuwe Testament.

Daardie onskuldige lam wat sy lewe moes prysgee sodat sy onskuldige bloed om die deure gesmeer kon word;

daardie lam wat moes sterf sodat die gelowiges in die huis van die dood verlos kon word om te bly lewe;

daardie lam wat voedsel moes wees die gelowiges se trek na die land van God se belofte;

daardie lam is ŉ uitbeelding van Jesus Christus.

Wil jy die Pasga beter verstaan – gaan kyk na Jesus. Wil jy Christus se kruisoffer en Goeie Vrydag beter verstaan – onthou die Pasga...

In 1 Kor. 5:7 lees ons dit, “Ons paaslam is immers geslag, dit is Christus”.

En in 1Petrus 1:19 lees ons dat gelowiges losgekoop is uit ŉ sinlose sondige bestaan, “met die kosbare bloed van Christus, die Lam wat vlekloos en sonder liggaamsgebrek is.”

Die paaslam in die Pasga was maar ŉ simboliese uitbeelding van wie en wat Christus vir ons was en is aan die kruis op Golgota.

Self onskuldig en sonder enige gebrek aan sy liggaam en sonder enige gebrek in sy lewe van volkome gehoorsaamheid en absoluut sonder enige sonde, vlekkeloos.

Vrywillig het Hy sy lewe gegee en Homself as God se Lam geoffer

sodat sy bloed bevryding sou bring van slawerny van sonde;

sodat sy bloed as betaling sou vloei vir die skuld van sonde;

sodat sy bloed verlossing sou bring van God se verskriklike straf;

sodat Hy self die voedsel is vir ŉ ewige lewe van heerlikheid in sy hemelse koninkryk – saam met God in die paradys...

En nou kan ons dieselfde vrae vra oor die verlossing wat Hy aan die kruis bewerk het as wat ons netnou by die Pasga gevra het...

Word alle mense in die wêreld verlos deur Christus se kruisoffer?

Nee, soos by die Pasga steur die meeste mense in wêreld hulle nie aan die Drie-enige God nie en daarom sal die meeste mense vir ewig sterf in die hel van God verlate.

Wie word verlos van hierdie ewige doodsvonnis?

Nét hulle wat gehoorsaam was en gedoen het wat God beveel het, nét hulle wat in Hom glo en in hulle geloof lewe.

Is dit hulle gehoorsaamheid wat hulle red en verlos?

Nee – hoe kan ŉ sondige mens ooi gehoorsaam genoeg wees vir God se absolute volkome vereiste?

Wie het hulle dan verlos?

God se oordeel en sy ewige straf sal elkeen oorslaan (“pass over”) wat in Christus se bloed skoongewas is van hulle sonde.

Waarom word hulle verlos?

Omdat hulle in God en in Christus glo, omdat hulle seker is wie Hy is en wat Hy doen, omdat hulle so seker is daarvan dat dit hulle lewens verander. Omdat hulle geloof sigbaar word in hulle geloofslewe.

Is dit hulle geloof wat hulle red?

Nee, dit is Christus se offer en sy oorwinning wat hulle redding bewerk.

Wag so ŉ bietjie sal elkeen nou sê wat die Bybel ken...

Die Bybel leer dan op sommer ŉ klomp plekke ons deur geloof gered word en nie deur ons verdienste nie (Bv. Rom1:17, Gal. 3:11)?

Inderdaad.

Maar geloof in wat of in wie?

Geloof is die arms waarmee jy aan Jesus vasklou, die hande waarmee jy aan Hom vas gryp.

Sonder die vasgryp en vashou van geloof is daar geen redding en verlossing nie.

Maar dit is nie die hande en die arms van geloof wat self red nie, dit is Jesus Christus aan wie jy met geloof vasgryp wat red en verlos.

Kan daar redding wees sonder die vasgryp van geloof, en sonder dat geloof sigbaar word in geloofsywer en gehoorsaamheid aan God?

Net so min as wat daar verlossing sou wees vir iemand ŉ Egipte wat nie bloed aan die kosyn gesmeer het nie – selfs al sou hy sê hy glo.

Dit is wat Jakobus leer dat geloof wat nie in dade sigbaar word nie dood is en geen verlossing bring nie, dit is wat Paulus bedoel in Filippense 2:12 dat ons soos verloste mense moet lewe.

Sonder geloof in Jesus Christus en sy offergawe as die Lam van God;

sonder ŉ geloof in hom wat sigbaar is in ons geloofslewe

is daar nie redding en verlossing van God se ewige straf op sonde nie.

Wat op Golgota gebeur het is een van die allerwonderlikste dinge in die geskiedenis van ewigheid van ewigheid wat gelowiges vul met ŉ onuitspreeklike blydskap en diepe dankbaarheid.

Maar sonder geloof beteken dit vir jou niks.

Sonder geloof wat sigbaar word in jou geloofslewe is dit net nog ŉ mooi storie om oor opgewonde en bewoë te raak, maar dit het geen effek nie.

As jy nie die lewenskruis van selfverloëning ken nie, as jy niks van Christus se genade en opoffering en liefde vir ander in jou lewe raaksien nie, en veral as jy dit dalk nie eens wil raaksien nie –

dan moet jy nie by vandag se Goeie Vrydag verbygaan sonder ernstige selfondersoek nie.

Glo jy regtig indien jy nie die vrug van die Gees in jou lewe sien nie, as ander nie daarvan kan getuig nie.

Goeie Vrydag is herinnering om oor fees te vier,

maar dit is ook ŉ dringende oproep om in herinnering voor Christus se kruis te staan met trane dat dit jou en my sonde is wat dit alles veroorsaak het, en dat ons steeds daartoe by dra

terwyl ons Hom as’t in die oë kyk terwyl Hy sy bloed in afgryslike lyding en helse smart vir ons uitgiet.

Vir gelowiges is Goeie Vrydag egter ook ŉ troos omdat ons onthou dat Jesus Christus al die sonde waarmee ons nog steeds worstel ook al klaar en volkome afbetaal het sodat ons in sy volkome geregtigheid voor God staan.

Niks kan ons van sy genade en van sy liefde en sy volkome verlossing skei nie – ook nie die sonde waarmee ons nog worstel nie.

Vir gelowiges is Goeie Vrydag ŉ oproep tot diepe dankbaarheid vir die verlossing wat ons alleen van God en uit genade alleen ontvang het.

Volkome verlossing van God se verskriklike en ewige straf op sonde omdat Christus daardie rekening reeds op Golgota volledig afbetaal het en God ons oorslaan met sy oordeel.

Vir gelowiges is Goeie Vrydag ŉ feesviering wat ons herinner aan die volkome saligheid en heerlikheid wat ons eendag vir ewig by God in die Paradys van nuwe hemel en nuwe aarde sal hê.

Vir gelowiges is Goeie Vrydag egter daardie oproep om nou reeds die nuwe lewe in Christus te lewe, soos dit pas by kinders van God in die vreugde van Christus in ons onder nuwe regering van die Heilige Gees...

Dit is presies die oproep in 1 Kor. 5:7b-8,

7... Ons paaslam is immers geslag: dit is Christus.

8Laat ons dan feesvier, nie met die ou suurdeeg of met die suurdeeg van onsedelikheid en ander sonde nie,

 maar met die ongesuurde brood van reinheid en waarheid.

En daarmee is ons weer by die Pasga, en die Nagmaal...

**GEBED**

**SING: Lied 387 v. 3,4**

Die Pasga is op Donderdag aand geëet omdat die aand vir hulle die begin van die dag was, aan die tafel terwyl hulle die Pasga gevier het, het Jesus die Nagmaal in die plek van die Pasga ingestel as ŉ nuwe teken van die nuwe verbond in sy bloed.

Soos die Pasga moes herinner aan God se verlossing uit Egipte se slawerny en dood, so is die Nagmaal ŉ herinnering aan Christus wat Hom as God se Lam geoffer het en ons van die ewige dood verlos het.

Die brood wat ons breek herinner ons aan sy liggaam wat vir ons verlossing geskeur is.

Die wyn herinner ons aan sy bloed wat gevloei het om ons van ons sonde te reinig en vlekkeloos voor God te stel.

In die Nagmaal het is ons deel met Jesus self as die Brood van die lewe, die enigste ware voedsel vir ons gees.

In die Nagmaal het ons ook deel met ander gelowiges in die gemeente wat saam een liggaam van Christus is met Hom as ons Hoof.

By die instelling van die Nagmaal het Jesus Hy spesifiek gesê dat ons mekaar so moet liefhê soos wat Hy ons liefhet.

 (En sy liefde vir ons sien ons deur sy hele lewe, maar veral daar op Golgota.)

Met Nagmaal onthou ons Jesus se kruisoffer, maar ook die oorwinning daarvan en die ewige heerlikheid wat daaruit vir ons voortvloei.

Daarom laat Nagmaal ons ook met afwagting uitsien na die volkome heerlikheid van Christus waarin ons sal deel.

Maar die Nagmaal is nie vir almal bedoel nie, soos die Pasga ook nie vir almal bedoel was nie. In Ex. 12:43-49 lees ons dat al die Israeliete moes die Pasga vier anders was hulle nie meer deel van God se volk nie – soos iemand wat nie bloed aan die kosyne gesmeer het nie. En vreemdelinge en slawe wat die pasga wou vier moes besny wees. Dit beteken hulle moes eers in God geglo het.

Netso is die Nagmaal net vir gelowiges en daarom is dit nodig dat jy eers jou geloof bely het voordat jy kan Nagmaal gebruik.

Maar Nagmaal is ook nie vir alle gelowiges bedoel nie, soos die Pasga ook nie vir alle besnyde Israeliete bedoel was nie.

Voor die Pasga moes hulle vir sewe dae niks met suurdeeg in geëet het nie.

(Hierdie is die ander opmerking waarna ek in die begin van die preek verwys het.)

Suurdeeg was ŉ simbool van onsuiwerheid en onreg, van sonde wat verlei en die hele lewe beïnvloed.

Die simboliese boodskap om dan ongesuurde brood te eet voor die pasga was dat hulle hulle van hulle sonde moes bekeer voordat hulle die pasga geëet het.

Iemand wat dit nie gedoen het nie moes uit die volk uitgesny word, want iemand wat hom nie van sonde wil bekeer nie is nie deel van God se volk nie en kan dan ook nie deelneem in die Pasga nie.

So is dit ook met die Nagmaal.

In 1 Kor. 11:27-34 kry ons ŉ ernstige waarskuwing om nie aan die Nagmaal viering deel te neem as ons dit nie met die regte gesindheid doen nie.

As ons vrede maak met sonde in ons lewe kan ons tog nie in die Nagmaal maak asof Christus daarmee gemeenskap het nie?

Dit is waarom Paulus in 1 Kor. 5:8 skryf dat ons nie met ou suurdeeg van sonde mag feesvier nie, maar met ongesuurde brood van reinheid en waarheid.

As jy dit nie wil doen nie dan kan jy tog nie dink jy het deel aan Jesus Christus nie?

Sien jy waarom ons leer dat jy jou reg moet voorberei vir nagmaal?

Dit is om na te dink oor jou lewe, oor jou gedagtes en oor wat jy gesê en gedoen het. Toets dit aan God se wil, pas jou gedagtes woorde en optrede by ŉ gehoorsame kind van God. Wat in jou lewe wat jy doen of wat jy nie doen nie is nie die regte uitbeelding van Christus nie, wat keer dat mense Hom reg leer ken wanneer hulle met jou te doen het? Waar mis jy die doel om sy liefde vir die waarheid en vir God en al God se kinders ten toon te stel? Sy nederigheid, en selfopoffering, sy liefde en genade?

Jou sonde behoort jou natuurlik hartseer te maak, maar nie hooploos nie!

Voorbereiding vir Nagmaal beteken ook dat jy sal onthou wat Christus op Goeie Vrydag op Golgota gedoen het, dat Hy jou sondeskuld betaal het sodat jy volkome versoening met God het. Jou saligheid is verseker in Hom en geen swaarkry, lyding en ook geen sparteling met sonde kan jou van Christus skei en jou saligheid steel nie.

En as jy weer bewus is wat nie pas nie dan beteken dit dat jy daardie suurdeeg sal uitgooi – dat jy jou sal bekeer en ŉ vaste voorneme sal hê om daarmee op te hou. Op te hou met wat verkeerd is en te begin of nog meer van wat reg is te doen.

Soos die Pasga is Nagmaal bedoel vir gelowiges wat die suurdeeg van sonde verwyder wanneer hulle dit kom vier.

Kom almal van julle wat julle geloof in Jesus Christus bely het en wat die suurdeeg van sonde uit julle lewe verwyder, kom haal vir jou brood en wyn

sodat ons die wonderlike herinnering van Goeie Vrydag, van Christus se verlossingsoffer kan vier

vir elkeen wat aan Hom vasgryp met geloof en van voorneme is om verder weer en nog meer te lewe soos wat Hy wil hê ons moet.

BEDIEN NAGMAAL ...